b"\n_START_ARTICLE_\nBonifacij I. Montferra\xc5\xa1ki\n_START_SECTION_\nBonifacij v Italiji\n_START_PARAGRAPH_\nJuna\xc5\xa1ka dela mladega Bonifacija je \xc5\xbee v poznih 1070. letih opeval njegov dober prijatelj in dvorni trubadur Raimbaut de Vaqueiras v slavnem epu\xc2\xa0\xc2\xbbValen marques, senher de Monferrat\xc2\xab. V epu je opisana re\xc5\xa1itev Jakopine Ventimiljske iz rok njenega strica grofa Otona, ki si je hotel prisvojiti njeno dedi\xc5\xa1\xc4\x8dino in jo poslati na Sardinijo. Ko je Albert Malaspinski, mo\xc5\xbe ene od Bonifacijevih sester, ugrabil Saladino Demarsko, dekle iz ugledne genovske dru\xc5\xbeine, jo je Bonifacij re\xc5\xa1il in jo izro\xc4\x8dil njenemu ljubljencu Ponsetu d'Aguilarskemu._NEWLINE_Bonifacij je, tako kot vsi drugi \xc4\x8dlani njegove dru\xc5\xbeine, podpiral svojega bratranca Friderika I. Barbarosso v vojnah proti neodvisnim mestnim skupnostim iz Langobardske lige._NEWLINE_Bonifacijev najstarej\xc5\xa1i brat Viljem je bil poro\xc4\x8den z dedinjo Jeruzalemskega kraljestva princeso Sibilo in je leta 1177 kmalu po poroki umrl. Leta 1179 je bizantinski cesar Manuel I. Komnen (1143\xe2\x80\x931180) ponudil svojo h\xc4\x8derko Marijo Porfirogeneto za \xc5\xbeeno enemu od sinov Viljema V.. Ker sta bila Bonifacij in njegov starej\xc5\xa1i brat Konrad \xc5\xbee poro\xc4\x8dena, Friderik pa je bil duhovnik, se je z njo poro\xc4\x8dil najmlaj\xc5\xa1i brat Renier. V Bizancu se je preimenoval v Ivana in dobil naslov kaisar. Ko je na oblast pri\xc5\xa1el uzurpator Andronik I. Komnen (1183\xe2\x80\x931185), so Ivana in soprogo Marijo Komneno umorili._NEWLINE_Leta 1183 je bil Bonifacijev ne\xc4\x8dak Baldvin V. kronan kot so-kralj Jeruzalemskega kraljestva. Viljem V. je od\xc5\xa1el v Jeruzalem, da bi podprl svojega vnuka, Montferrat pa je prepustil sinovoma Bonifaciju in Konradu. Leta 1187 se je na vzhod odpravil \xc5\xa1e Konrad. Bizantinski cesar Izak II. Angel (1185-1195 in 1203-1204) je namre\xc4\x8d Bonifaciju ponudil za \xc5\xbeeno svojo sestro Teodoro, ker pa se je Bonifacij ravnokar drugi\xc4\x8d poro\xc4\x8dil, Konrad pa je bil vdovec, se je z njo poro\xc4\x8dil Konrad._NEWLINE_Leta 1189 se je Bonifacij pridru\xc5\xbeil regentskemu svetu, ki je vladal v imenu mladoletnega Toma\xc5\xbea I. Savojskega, sina Bonifacijevega bratranca Huberta III.. Leta 1191 mu je novi cesar Henrik VI. podelil grofijo Incisa, potem pa je izbruhnila petnajstletna vojna s sosednjima mestoma Asti in Alessandrija. Bonifacij se je pridru\xc5\xbeil Kremonski ligi, obe omenjeni mesti pa Milanski ligi. Bonifacij je junija 1191 pri Montigliju obe mesti porazil in prva faza vojne se je aprila 1193 kon\xc4\x8dala s premirjem._NEWLINE_Bonifacij je po o\xc4\x8detovi smrti leta 1191 dobil naslov montferra\xc5\xa1kega markiza, brat Konrad pa je leta 1192 postal kralj jeruzalemskega kraljestva. Konradovi nasledniki niso imeli do Montferrata nikoli nobenih zahtev._NEWLINE_Junija 1194 je bil Bonifacij imenovan za enega od voditeljev pohoda Henrika VI. na Sicilijo. V Messini je sredi pomorske bitke med ladjevjema Genove in Pise Vaqueiras Bonifacija za\xc5\xa1\xc4\x8ditil s svojim \xc5\xa1\xc4\x8ditom in dal trubadurjem novo vzpodbudo za opevanje njegove vite\xc5\xa1ke slave. Sicilska odprava se je kon\xc4\x8dala s Henrikovim kronanjem za sicilskega kralja._NEWLINE_Oktobra 1194 je bilo premirja z Astijem konec. Bonifacij je junija 1198 sklenil novo zavezni\xc5\xa1tvo z Acquijem. Sledili so \xc5\xa1tevilni spopadi in pohodi, leta 1199 pa je postalo jasno, da je vojna izgubljena in Bonifacij se je za\xc4\x8del pogajati._NEWLINE_V 1180. in 1190. letih je Bonifacij kljub vojnam vladal enemu najbolj presti\xc5\xbenih dvorov, na katerem so gojili vite\xc5\xa1tvo in trubadursko poezijo. V 12. stoletju se piemontski jezik, ki se je do danes pod francoskim in italjanskim vplivom mo\xc4\x8dno spremenil, skoraj ni razlikoval od ocitan\xc5\xa1\xc4\x8dine ju\xc5\xbene Francije in Katalonije. Dvor so poleg Vaquierasa obiskovali tudi Peire Vidal, Gaucelm Faidit in Arnaut de Mareuil. Bonifacijevo pokroviteljstvo so vsi na \xc5\xa1iroko opevali: za Gaucelma je bil Mon Thesaur (Moj zaklad), Vaqueiras pa ga je ve\xc4\x8dkrat imenoval N'Engles (Gospod Angle\xc5\xbe). Vidal omenja tudi Bonifacijevo sestro, markizo Azala\xc3\xafs.\n_START_SECTION_\n\xc4\x8cetrta kri\xc5\xbearska vojna\n_START_PARAGRAPH_\nCilj \xc4\x8detrte kri\xc5\xbearske vojne (1201\xe2\x80\x931204) je bil izkrcanje kri\xc5\xbearske vojske v Egiptu in osvoboditev Jeruzalema, ki ga je 2. oktobra 1187 po 88 letih kr\xc5\xa1\xc4\x8danske vladavine osvojil Saladin._NEWLINE_Za voditelja \xc4\x8detrtega kri\xc5\xbearskega pohoda so najprej izbrali grofa Teobalda III. \xc5\xa0ampanjskega. Ker je Teobald leta 1201 umrl, so namesto njega izbrali Bonifacija Montferra\xc5\xa1kega. Razlogov, da so izbrali ravno njega, je ve\xc4\x8d: bil je izku\xc5\xa1en vojak in dobil je prilo\xc5\xbenost, da si povrne ugled, ki ga je izgubil po porazih na doma\xc4\x8dih tleh. Poleg tega je bila njegova dru\xc5\xbeina na vzhodu zelo znana: ne\xc4\x8dak Baldvin in brat Konrad sta bila kralja Jeruzalemskega kraljestva, ne\xc4\x8dakinja Marija pa prestolonaslednica kraljestva. Bonifacijev bratranec, nem\xc5\xa1ki kralj Filip \xc5\xa0vabski, je bil poro\xc4\x8den z Ireno Angel, h\xc4\x8derko odstavljenega bizantinskega cesarja Izaka II. Angela in ne\xc4\x8dakinjo Konradove druge \xc5\xbeene Teodore._NEWLINE_Bonifacij je takoj po svoji izvolitvi za\xc4\x8del iskati prevoznika za svojo vojsko. Marca 1201 se je z Benetkami dogovoril za prevoz 33.500 kri\xc5\xbearjev in 4.500 konj za ceno 85.000 srebrnih mark._NEWLINE_Bo\xc5\xbei\xc4\x8d leta 1201 je Bonifacij pre\xc5\xbeivel s Filipom \xc5\xa0vabskim v Hagenau. Tam sta se sre\xc4\x8dala z Aleksejem Angelom, sinom Izaka II., ki je pobegnil pred ma\xc5\xa1\xc4\x8devanjem svojega strica Alekseja III. Angela. Pogovarjali so se o mo\xc5\xbenosti, da bi s pomo\xc4\x8djo kri\xc5\xbearske vojske uveljavili Aleksejevo pravico do bizantinske krone. Bonifacij in Aleksej sta nato vsak zase odpotovala v Rim po blagoslov pape\xc5\xbea Inocenca III._NEWLINE_\xc5\xa0tevilo kri\xc5\xbearjev, ki so se \xc5\xbee leta 1201 za\xc4\x8deli zbirati v Benetkah, je bilo mnogo manj\xc5\xa1e od pri\xc4\x8dakovanega. Namesto 33.500 se jih je zbralo samo 12.000, za prevoz pa so bili pripravljeni pla\xc4\x8dati samo 51.000 in ne 85.000 mark. Bene\xc5\xa1ki do\xc5\xbe Enrico Dandolo je bil pripravljen prepeljati kri\xc5\xbearje tudi za tak\xc5\xa1no ceno pod pogojem, da na poti v Sveto de\xc5\xbeelo v njegovo korist osvojijo Zadar in Bizanc. Kri\xc5\xbearji so njegove pogoje sprejeli._NEWLINE_Enrico Dandolo se je pridru\xc5\xbeil kri\xc5\xbearski vojski in sam postal neformalni vodja pohoda, tako da je Bonifacij postal zgolj okras._NEWLINE_Kri\xc5\xbearji so leta 1202 osvojili Zadar in leta 1204 Bizanc. Vitezi in prebivalci osvojenega Bizanca so pri\xc4\x8dakovali, da bo za novega cesarja izvoljen Bonifacij, Bene\xc4\x8dani pa so njegovo izvolitev prepre\xc4\x8dili, ker je imel v cesarstvu preve\xc4\x8d dobrih zvez in bi bil zato lahko ogro\xc5\xbeen bene\xc5\xa1ki vpliv. Namesto njega so za cesarja izvolili Baldvina Flandrijskega.\n_START_SECTION_\nUstanovitev Solunskega kraljestva\n_START_PARAGRAPH_\nPo propadu Bizantinskega cesarstva se je za\xc4\x8dela delitev bizantinskega ozemlja in Bonifacij je ustanovill Solunsko kraljestvo, h kateremu je spadala tudi Kreta. Kreto je kasneje prodal Bene\xc4\x8danom. Viri iz poznega 13. stoletja in 14. stoletja trdijo, da so Bonifacijeve zahteve do Soluna temeljile na trditvi, da je njegov mlaj\xc5\xa1i brat Renier dobil Solun leta 1180 s poroko s cesarjevo h\xc4\x8derko Marijo Komneno._NEWLINE_Solunsko kraljestvo je bilo v stalnih sporih s sosednjimi dr\xc5\xbeavami in Bonifacija so 4. septembra 1207 iz zasede ubili Bolgari. Njegovo glavo so poslali bolgarskemu carju Kalojanu."